C 455/5

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (2021/C 455/05)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„ZAGORSKI ŠTRUKLI” / „ZAGORSKI ŠTRUKLJI”

Nr. UE: PGI-HR-02623 – 23 iulie 2020

DOP ( ) IGP (X)

1. Denumirea (denumirile) [a (ale) DOP sau IGP]

„Zagorski štrukli” / „Zagorski štruklji”

2. Statul membru sau țara terță

Republica Croația

3. Descrierea produsului agricol sau alimentar

3.1. Tipul de produs

2.3. Pâine, produse de patiserie, prăjituri, produse de cofetărie, biscuiți și alte produse de panificație

3.2. Descrierea produsului căruia i se aplică denumirea de la punctul 1

„Zagorski štrukli”/„Zagorski štruklji” sunt produse de panificație preparate din următoarele ingrediente: făină de grâu fină de tip 550, brânză proaspătă din lapte de vacă, smântână fermentată, ouă, ulei, apă și sare. În loc de ulei se poate folosi unt sau grăsime de porc. Se prepară un aluat neted, folosind făina, uleiul, sarea și apa, care se întinde manual pentru a se obține o foaie de aluat foarte subțire. Această foaie de aluat se umple cu un amestec de brânză proaspătă din lapte de vacă, smântână fermentată, ouă și sare. Aluatul umplut este împăturit în formă de ruladă și tăiat în mici bucăți dreptunghiulare ale căror capete trebuie să fie închise cât mai strâns posibil pentru ca umplutura să nu se scurgă afară. Aceste „Zagorski štrukli”/„Zagorski štruklji” crude trebuie să fie sub formă de perniță și să aibă dimensiunile definite. Ele se introduc pe piață ca produse proaspete sau congelate.

Criteriile de calitate pentru „Zagorski štrukli”/„Zagorski štruklji” proaspete și congelate sunt următoarele:

Formă Formă de perniță Dimensiuni Lungime: 8-11 cm Înălțime: 2-5 cm Lățime: 4-6 cm Greutate: între 70 g și 130 g; Consistența în stare proaspătă Consistența în stare congelată Moale la atingere Dură Culoare Alb-gălbuie (tipică pentru aluatul de grâu)

Criteriile de calitate pentru „Zagorski štrukli”/„Zagorski štruklji” proaspete și congelate care sunt destinate să fie fierte în supă sunt următoarele:

Formă Formă de perniță Dimensiuni Lungime: 5-7 cm Înălțime: 1,5-3 cm Lățime: 3-6 cm Greutate: între 50 g și 100 g; Consistența în stare proaspătă Consistența în stare congelată Moale la atingere Dură Culoare Alb-gălbuie (tipică pentru aluatul de grâu)

„Zagorski štrukli”/„Zagorski štruklji” proaspete sau congelate pot fi preparate pentru consum prin fierbere, coacere sau gratinare și pot fi de asemenea servite în supă. Aceste produse sunt servite ca aperitiv, ca desert sau ca un mic fel de mâncare de sine-stătător.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Materiile prime folosite pentru a produce „Zagorski štrukli”/„Zagorski štruklji” sunt următoarele: făină de grâu fină de tip 550, ouă, brânză proaspătă din lapte de vacă, smântână fermentată, ulei (vegetal sau de floarea soarelui) sau unt sau grăsime de porc, apă și sare. Brânza proaspătă din lapte de vacă și smântâna fermentată trebuie să fi fost produse în aria geografică menționată la punctul 4.

3.4. Etape specifice ale producției care trebuie să se desfășoare în aria geografică delimitată

Procesul de producție a „Zagorski štrukli”/„Zagorski štruklji”, de la prepararea aluatului până la umplerea și modelarea produsului, trebuie să se desfășoare în întregime în aria geografică menționată la punctul 4. Atunci când se produce „Zagorski štrukli”/„Zagorski štruklji” congelat, procesul de congelare trebuie de asemenea să se desfășoare în aria geografică menționată la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Ambalarea produsului trebuie să aibă loc în aria geografică delimitată, pentru a se păstra calitatea acestuia.

După prepararea „Zagorski štrukli”/„Zagorski štruklji”, produsele sunt ambalate în ambalaje adecvate și depozitate într-un mediu frigorific pentru a se preveni deteriorarea calității produsului din cauza unor factori externi (manipulare în timpul transportului, temperatură, aer, microorganisme).

În cazul „Zagorski štrukli”/„Zagorski štruklji” congelate, după producție și după ambalarea corespunzătoare, acestea sunt congelate în unitatea de producție pentru a se evita manipularea excesivă a produsului și pentru a se reduce riscul de întrerupere a lanțului frigorific și pericolul de contaminare microbiologică.

3.6. Norme specifice privind etichetarea produsului la care se referă denumirea înregistrată

–

4. Delimitarea concisă a ariei geografice

Aria geografică de producție a „Zagorski štrukli”/„Zagorski štruklji” cuprinde teritoriul Hrvatsko Zagorje, și anume întreg teritoriul județului Krapina-Zagorje, întreg teritoriul județului Varaždin și zona limitrofă a județului Zagreb care se învecinează cu județele Krapina-Zagorje și Varaždin, mai exact localitățile: Brdovec, Marija Gorica, Pušća, Dubravica, Luka, Jakovlje, Bistra și Bedenica.

5. Legătura cu aria geografică

Legătura cauzală dintre „Zagorski štrukli”/„Zagorski štruklji” și aria geografică delimitată se bazează pe reputația acestui produs, care este legat de zona Hrvatsko Zagorje. Legătura se bazează, de asemenea, pe metoda specifică și tradițională de preparare și de producție a „Zagorski štrukli”/„Zagorski štruklji”, precum și pe rețeta tradițională, care sunt caracteristice acestei arii geografice și care s-au păstrat până în prezent.

„Zagorski štrukli”/„Zagorski štruklji” sunt produse pe baza unei rețete vechi, încercate și testate, folosind o metodă specială cu ingrediente tradiționale. Caracteristicile speciale ale preparării acestor produse sunt modul în care este fabricat aluatul, întins manual și umplut cu umplutura respectivă, precum și forma produselor finite „Zagorski štrukli”/„Zagorski štruklji”. Întinderea manuală a aluatului necesită o îndemânare și o experiență deosebite, deoarece este important ca aluatul să fie întins cât mai subțire și cât mai uniform posibil și să nu se rupă. Aluatul trebuie să fie foarte subțire și transparent. Aluaturile de tip „filo” ca acesta sunt caracteristice bucătăriei tradiționale croate și cu atât mai mult regiunii Hrvatsko Zagorje, unde această pricepere a fost transmisă din generație în generație.

Destinație turistică atractivă în Croația continentală datorită istoriei și culturii sale, Hrvatsko Zagorje atrage de asemenea o mulțime de vizitatori grație gastronomiei proprii bazate pe produse locale tradiționale. „Zagorski puran” (curcan de Zagorje), servit împreună cu „Zagorski mlinci” („lipie de Zagorje”), și „Zagorski štrukli”/„Zagorski štruklji” sunt cele mai importante produse agricole și alimentare tradiționale din Hrvatsko Zagorje; ele sunt cunoscute în întreaga Croație, precum și în afara acesteia, și sunt sinonime cu gastronomia din Zagorje. Acest lucru este demonstrat de numeroase broșuri turistice pentru Hrvatsko Zagorje, în care se face referire în mod sistematic la „Zagorski štrukli”/„Zagorski štruklji”. Aceste produse pot fi găsite, de asemenea, în aproape toate meniurile din diferite unități de alimentație publică și localuri turistice. [„Okusi Zagorja” (Savorile din Zagorje) - Oficiul de turism al județului Krapina-Zagorje, Zagreb, 2017].

Articolul „Mâncărurile în contextul culturii imateriale” (M. Belaj et al, Institutul de Etnologie și Cercetare Folclorică, Zagreb) descrie mâncărurile consumate în timpul zilei în zona Međimurje, Podravina și Hrvatsko Zagorje și menționează în mod specific „[...] unele dintre felurile de mâncare caracteristice din Hrvatsko Zagorje: supă cu găluști rulate, štrukle (găluști rulate), bučnica (foitaj rulat umplut cu brânză și dovleac ras), curcan cu mlinci (lipie subțire) și orehnjača (ruladă dulce cu nuci).”

Legătura dintre „Zagorski štrukli”/„Zagorski štruklji” și Hrvatsko Zagorje este confirmată de faptul că acestea sunt menționate în „Enciclopedia Hrvatsko Zagorje” publicată de Institutul de Lexicografie Miroslav Krleža în 2017.

Evenimentul culinar „Chtef - Zagorski chef” este un concurs de gătit în cadrul căruia participanții folosesc ingrediente tradiționale din Hrvatsko Zagorje pentru a prepara mâncăruri inedite și fanteziste. Acest eveniment, organizat timp de mai mulți ani consecutivi, reunește tot ce este mai bun din gastronomia Hrvatsko Zagorje, așa cum se spune în județul Krapina-Zagorje. Aici, vizitatorii și alte persoane pot degusta „Zagorski štrukli”/„Zagorski štruklji”, printre alte produse.

„Štruklijada” sau „Festivalul găluștilor rulate” este un eveniment special dedicat „Zagorski štrukli”/„Zagorski štruklji”, care are loc în fiecare an într-un oraș diferit din Hrvatsko Zagorje și al cărui „[...] scop principal este să promoveze și să protejeze «Zagorski štrukli», care reprezintă un element caracteristic al mărcii distinctive Zagorje”. În plus, scopul este de se a proteja reputația pe termen lung a acestor produse ca produse alimentare originale, precum și unicitatea rețetei. Acest eveniment cuprinde o expoziție și un concurs în cadrul căruia cei mai buni furnizori de servicii de alimentație publică din Zagorje concurează pentru premiul „Cele mai bune štrukli din Zagorje”. (INFO 2017. Județul Krapina-Zagorje, Oficiul de turism al județului Krapina-Zagorje, Zagreb, 2016). („Krapinske Toplice Štruklijada”, 2016) („Încearcă și o să-ți placă” – Oficiul de turism al județului Krapina-Zagorje, 2015, și „Mâncărurile tradiționale din Zagorje: raiul din farfurie”).

Pe lângă tradiționalul „štruklijada”, județul Krapina-Zagorje și oficiul său de turism au organizat evenimentul „Babičini kolači” („Copturile bunicii”) timp de 11 ani consecutivi. În cadrul acestui eveniment, femeile concurează pregătind prăjituri după rețete tradiționale. Prepararea „Zagorski štrukli”/„Zagorski štruklji” joacă un rol esențial în fiecare an în cadrul acestui eveniment. Toate rețetele și metodele de preparare pot fi găsite în broșurile „Babičini kolači” („Babičini kolači” – județul Krapina-Zagorje, Krapina, 2016).

Reputația „Zagorski štrukli”/„Zagorski štruklji” a fost confirmată și în 2012, când aceste produse au fost introduse de către județul Krapina-Zagorje în Lista produselor alimentare agricole și forestiere autohtone și a mâncărurilor tradiționale din gastronomia Hrvatsko Zagorje. În plus, Ministerul croat al culturii a inclus „Prepararea în mod tradițional a «Zagorski štrukli de casă»” în Lista patrimoniului cultural imaterial protejat.

„Zagorski štrukli”/„Zagorski štruklji” se găsesc pe piață sub această denumire și sunt prezente în aproape toate restaurantele din Hrvatsko Zagorje și din zona învecinată (pliantul restaurantului „Kod Starog” din Kumrovec, pliantul restaurantului „Vuglec Breg” din Krapina). Festivalul anual „Štruklijada”, care are loc în fiecare an într-un oraș diferit din Hrvatsko Zagorje și la care participă numeroase societăți de servicii de alimentație publică, stă mărturie a utilizării îndelungate a denumirii „Zagorski štrukli”/„Zagorski štruklji” (pliantul cuprinzând invitația la „Štruklijada”). Pliantul „Raiul de pe masă”, care promovează restaurantele și hotelurile individuale din Hrvatsko Zagorje, pe lângă faptul că furnizează informații de bază cu privire la facilitățile lor, prezintă și o scurtă descriere a meselor tradiționale pe care le oferă acestea și afirmă, în special, că „[...] trebuie neapărat să încercați veritabilele «zagorski štrukli» de casă, preparate cu brânză proaspătă din lapte de vacă [...]”.

În multe cărți de bucate și pe diverse site-uri web se pot găsi rețete pentru prepararea „Zagorski štrukli” sau a „Zagorski štruklji”, ceea ce demonstrează cât de ușor de recunoscut și de utilizate sunt aceste denumiri.

Cea mai bună ilustrare a reputației „Zagorski štrukli”/„Zagorski štruklji” și a legăturii acestui produs cu Hrvatsko Zagorje o constituie rezultatele unui sondaj realizat în 2018 în rândul a 1 000 de respondenți din Croația. Din acest sondaj a reieșit că 90 % din respondenți asociază štrukli cu Hrvatsko Zagorje și că 91 % din aceștia consideră că „Zagorski štrukli”/„Zagorski štruklji” este un produs alimentar care provine din Hrvatsko Zagorje. Mai mult, 95 % din respondenți consideră că „Zagorski štrukli”/„Zagorski štruklji” ar trebui menționate în materialele promoționale, în publicațiile culinare și în monografiile referitoare la Hrvatsko Zagorje. Majoritatea respondenților (91 %) consideră că „Zagorski štrukli”/„Zagorski štruklji” se bucură de reputație în Croația.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) JO L 343, 14.12.2012, p. 1.